
Προς :  τα μέλη μας,  σωματεία και μαζικούς φορείς, τους γονείς, τον τύπο, τη ΔΟΕ 


ΔΕΛΤΙΟ ΤΥΠΟΥ ΑΠΟ ΤΗ ΜΕΓΑΛΗ ΑΝΤΙΠΟΛΕΜΙΚΗ ΚΑΙ ΑΝΤΙΦΑΣΙΣΤΙΚΗ ΚΙΝΗΤΟΠΟΙΗΣΗ ΤΩΝ ΔΕΚΑΔΩΝ ΣΩΜΑΤΕΙΩΝ ΚΑΙ ΜΑΖΙΚΩΝ ΦΟΡΕΩΝ 1/11 ΣΤΗ ΝΕΑ ΙΩΝΙΑ

Χαιρετίζουμε τη μεγαλειώδη συγκέντρωση που πραγματοποιήθηκε την Κυριακή 1 Νοέμβρη από τα δεκάδες σωματεία και μαζικούς φορείς της Νέας Ιωνίας, του Ηρακλείου, της Μεταμόρφωσης και της Ν. Φιλαδέλφειας,  με τους εργαζόμενους και τη νεολαία να διαδηλώνουν απέναντι στην πολεμική εμπλοκή, την ακρίβεια, τα ακριβά ενοίκια, τους καθηλωμένους μισθούς, για Συλλογικές Συμβάσεις, για λεφτά για Υγεία και Παιδεία με κεντρικό σύνθημα «Καμία θυσία για τα κέρδη και τους πολέμους τους! Πολεμάμε τον φασισμό και το σύστημα που τον γεννά!». 
Χαιρετισμό εκ μέρους των σωματείων και των  φορέων απηύθυνε η Ντιάνα Λιάκου, πρόεδρος του Συλλόγου Εκπαιδευτικών Γ.ΣΕΦΕΡΗΣ και μαθήτρια εκ μέρους της μαθητικής κοινότητας. Δήλωσαν, ότι οι εργαζόμενοι «δεν κάνουμε καμία θυσία για τα κέρδη και τους πολέμους τους! Παλεύουμε για ζωή και εργασία με δικαιώματα και αξιοπρέπεια. Είμαστε οι πολλοί, είμαστε χιλιάδες που ζούμε και σκεφτόμαστε το ίδιο. Πρέπει να γίνουμε μια γροθιά για να νικήσουμε και θα νικήσουμε!». Στη συνέχεια ακολούθησε μαζική πορεία με παλμό και συνθήματα. 
Καταγγέλλουμε την απαράδεκτη  στάση της αστυνομίας, που με εντολή της κυβέρνησης  έστησε εμπόδια με κλούβες και  αστυνομικές δυνάμεις για να εμποδίσει  το μπλοκ των διαδηλωτών, που ανέβαινε την Λ. Ηρακλείου, ενώ προστάτευε τη φασιστοσύναξη που εξελισσόταν λίγο παραπάνω, ρίχνοντας χημικά στους εργαζόμενους. 
Συνεχίζουμε δυναμικά με την κοινή δράση και τον συντονισμό όλων όσων πληττόμαστε από τη σημερινή κατάσταση, από την αντιλαϊκή πολιτική, την πολεμική εμπλοκή, γιατί μόνο αυτή μπορεί να δώσει πραγματική διέξοδο για όλα, όσα έχουμε σήμερα ανάγκη και μας αξίζουν. Δυναμώνουμε τη συλλογική δράση απέναντι στον φασισμό και τον ρατσισμό, απέναντι στο μίσος, τη μισαλλοδοξία. Στέλνουμε ηχηρό μήνυμα ενότητας και  αλληλεγγύης,  υπερασπιζόμαστε το δικαίωμα του κάθε ανθρώπου να ζει με αξιοπρέπεια και χωρίς διακρίσεις, για γειτονιές και χώρους δουλειάς χωρίς το δηλητήριο του φασισμού.
Οι δράσεις μας συνεχίζονται σε κάθε σωματείο και μαζικό φορέα και ανανεώνουμε το ραντεβού μας στον εορτασμό από τα 53 χρόνια του ξεσηκωμού του Πολυτεχνείου, στις 21 Νοέμβρη με συλλαλητήριο στη Νέα Ιωνία και στις 25 Νοέμβρη κλιμακώνουμε με την πανελλαδική πανεργατική απεργία.

